**ROMÂNIA**

**JUDEŢUL CLUJ**

**CONSILIUL JUDEŢEAN**

**H O T Ă R Â R E**

**privind declararea de interes public judeţean și includerea în domeniul public al Judeţului Cluj a unor elemente de infrastructură pentru alimentarea cu apă, precum şi concesionarea acestora Companiei de Apă Someş S.A.**

Consiliul Judeţean Cluj întrunit în şedinţă ordinară;

Având în vedere Referatul de aprobare nr. 28303/2020 la Proiectul de hotărâre înregistrat cu nr. 167 din 19.08.2020 privind includerea în domeniul public al Judeţului Cluj a unor elemente de infrastructură pentru alimentarea cu apă şi concesionarea acestora Companiei de Apă Someş S.A., propus de Preşedintele Consiliului Judeţean Cluj, însoţit de Rapoartele compartimentelor de resort din cadrul aparatului de specialitate al Consiliului Judeţean Cluj cu nr. 28303/2020 şi de Avizul cu nr. 28303 din 21.08.2020 adoptat de Comisia de specialitate nr. 4;

Analizând adresa Companiei de Apă Someş S.A. nr. 23956/30.07.2020, înregistrată la Consiliul Judeţean Cluj sub nr. 26565/04.08.2020;

Luând în considerare prevederile:

* Hotărârii Consiliului Judeţean Cluj nr. 30/2005 privind aprobarea delegării directe a serviciului de alimentare cu apă şi de canalizare către S.C. Compania de Apă Someş S.A.;
* Hotărârii Consiliului Judeţean Cluj nr. 249/2007 privind aprobarea modificării Contractului de delegare a gestiunii Serviciului de alimentare cu apă şi de canalizare către S.C. Compania de Apă Someş S.A., prin act adiţional;
* Hotărârii Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare;

Ținând cont de prevederile art. 5 și 6 din Normele tehnice pentru întocmirea inventarului bunurilor care alcătuiesc domeniul public şi privat al comunelor, al oraşelor, al municipiilor şi al judeţelor, aprobate prin Hotărârea Guvernului nr. 392/2020;

În conformitate cu prevederile:

* art. 87 alin. (5), ale art. 173 alin. (1) lit. c) și alin. (4) lit. a), ale art. 285 – 287, ale art. 289 alin. (2) - (4), ale art. 290, ale art. 297 alin. (1) lit. b), ale art. 302 – 303 și ale art. 305 – 306 din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 4, ale art. 8, ale art. 24 alin. (1) lit. b), ale art. 25 și ale art. 28 alin. (1) lit. b) din Legea serviciilor comunitare de utilități nr. 51/2006, republicată, cu modificările și completările ulterioare;
* art. 3, ale art.15, ale art.18 alin. (2), ale art. 20 și ale art. 37 din Legea serviciului de alimentare cu apă şi de canalizare nr. 241/2006, republicată, cu modificările și completările ulterioare;
* art. 858 – 863 și ale art. 871-873 din Legea privind Codul civil nr. 287/2009, republicată, cu modificările şi completările ulterioare;
* Ordonanţei Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare;

Fiind îndeplinite prevederile cuprinse la art. 182 alin. (4) coroborate cu art. 136 și art. 139 din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;

**hotărăşte:**

**Art. 1**. Se declară de interes public judeţean și se includ în domeniul public al Judeţului Cluj elementele de infrastructură pentru alimentare cu apă și canalizare, având valoarea de inventar de 2.508.691,00 lei și datele de identificare cuprinse în **anexa** care face parte integrantă din prezenta hotărâre.

**Art. 2.** Se aprobă concesionarea către Compania de Apă Someş S.A. a elementelor de infrastructură pentru alimentare cu apă şi canalizare prevăzute la art. 1, precum şi încheierea unui act adiţional la Contractul de delegare directă a gestiunii serviciilor publice de alimentare cu apă şi de canalizare nr. 98 din data de 21.11.2007, care să reflecte operaţiunile aprobate.

**Art. 3. (1)** Elementele de infrastructură incluse în domeniul public al Judeţului Cluj potrivit art. 1 se înregistrează în evidenţele financiar-contabile ale Consiliului Județean Cluj în baza procesului-verbal de predare-primire.

**(2)** Comisia specială de inventariere a domeniului public şi privat a Județului Cluj constituită potrivit art. 289 alin. (2) și (3) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare, și ale art. 5 din anexa la Hotărârea Guvernului nr. 392/2020 privind Normele tehnice pentru întocmirea inventarului bunurilor care alcătuiesc domeniul public şi privat al comunelor, al oraşelor, al municipiilor şi al judeţelor, va asigura actualizarea Inventarului bunurilor care aparţin domeniului public al Judeţului Cluj aflate în concesiune la S.C. Compania de Apă Someş S.A.” conform anexei nr. 31 la Hotărârea Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare, în sensul completării acestuia cu bunurile imobile incluse în domeniul public al Judeţului Cluj potrivit art. 1.

**Art. 4.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia de Administrare a Domeniului Public şi Privat al Judeţului Cluj, Comisia specială de inventariere a domeniului public şi privat a Județului Cluj, precum şi Compania de Apă Someş S.A.

**Art. 5.** Prezenta hotărâre se comunică prin intermediul secretarului judeţului, în termenul prevăzut de lege, Direcţiei de Administrare a Domeniului Public şi Privat al Judeţului Cluj; Companiei de Apă Someş S.A., Asociaţiei Regionale pentru Dezvoltarea Infrastructurii din Bazinul Hidrografic Someş Tisa, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi pe pagina de internet "www.cjcluj.ro".

**Contrasemnează:**

**PREŞEDINTE, SECRETAR GENERAL AL JUDEŢULUI,**

**Alin Tişe Simona Gaci**

**Nr. 167 din 31 august 2020**

*Prezenta hotărâre a fost adoptată cu 28 de voturi “pentru”, fiind astfel respectate prevederile legale privind majoritatea de voturi necesară.*